stanford-oval/wikipedia huggingface dataset:
הכל מואר (סרט)
עלילה

סופר יהודי צעיר מאמריקה, ג'ונתן ספרן פויר (אלייז'ה ווד), נוסע לאוקראינה כדי לאתר את האישה שהצילה את סבו במלחמת העולם השנייה. השטעטל (העיירה היהודית) של סבו נקרא טרוכנברוד (בסרט קוראים לה טרכימברוד), ואליו הוא מנסה להגיע. ג'ונתן נוחת בלבוב ולאחר מכן מגיע לאודסה שם הוא פוגש לראשונה במלוויו לאורך המסע: אלכס (יוג'ין האץ), אוקראיני צעיר כבן גילו של ג'ונתן, וסבו של אלכס, קשיש חם-מזג, בוטה ואנטישמי. אלכס מוביל אותו לרכב שישמש אותם, שהוא מכונית ישנה ועלובה שבה נמצאת "כלבת הנחיה" של הסב, סמי דייוויס ג'וניור. הסב אינו עיוור, אך הוא קשור לכלבה ואינו מוכן לזוז לשום מקום בלעדיה, ולכן מספר לכולם שזאת כלבת נחייה. סבו של אלכס הוא הנהג במסע, ואלכס הוא המתורגמן של ג'ונתן, אף על פי שהשליטה שלו בשפה האנגלית רחוקה מלהיות טובה והוא משמיע ביטויים מוזרים בעת שהוא מדבר עם ג'ונתן.
במהלך המסע פוגשים השלושה אנשים פשוטים שחיים באזורים כפריים, ומתוודעים לעוני שהותיר השלטון הסובייטי במדינה. ג'ונתן צמחוני, ומפני שאלכס והסב קרניבורים מושבעים הם חושבים שהוא משונה. לג'ונתן יש מנהג מוזר: במהלך המסע הוא מוציא מתרמילו שקיות אטימה ואוסף חפצים שונים למזכרת, בהם ניתן למנות חרק שמצא במסע, תפוח אדמה מבושל, וחול מטרוכנברוד. כבר בתחילת הסרט רואים את ג'ונתן בצעירותו אוסף באובססיביות חפצים שונים שנועדו להזכיר ולתעד את הקרובים אליו.
ככל שהם מתקרבים ליעד הסב נהיה תמהוני ומתחיל להסתגר. לבסוף הם מגיעים לאזור העיירה ושם הם פוגשים זקנה חביבה שמתלווה אליהם. היא מובילה אותם לאנדרטה שנמצאת בלב היער ומספרת את הסיפור של העיירה טרכימברוד. במלחמת העולם השנייה, הנאצים ועוזריהם חיסלו כמעט את כל אנשי העיירה ביריות. היא מספרת שהחיילים קיבצו את כל תושבי העיירה וביקשו מאביה, הרב של העיירה, לירוק על ספר התנ"ך אבל הוא מסרב. אומרים לו שאם הוא לא יירק הם ירו באחותה שהייתה אז בהיריון, והאב עדיין מסרב. החיילים ירו בכולם אבל לא בקשישה, מפני שראו את שיערה האדמוני, חשבו שהיא לא יהודייה וכך היא ניצלה.
סבו של אלכס נזכר שהיה חלק מקהילה זו בעברו. הסב רואה בדמיונו כיצד החיילים דרכו את הנשק לעברו ולעבר יתר הגברים שעמדו לצידו וירו מספר צרורות. אחד מהכדורים פגע במצחו, והירייה הותירה צלקת גדולה שליוותה אותו לשארית חייו. היה זה נס שהוא לא נהרג, ושהוא קם לאחר מספר שעות מגיא ההריגה. אותה קשישה הייתה שם כשהוא התעורר, והיא אספה חפצים שונים של הנרצחים. מבטיהם הצטלבו לזמן מה, אבל אז הוא קרע מעליו את הטלאי הצהוב, ברח מהעיירה והתכחש ליהדות בשארית חייו. החבורה מגיעה לביתה של הקשישה ובו היא מראה להם מחסן גדול ובו משקפיים, שעוני יד, שערות, מעילים, כובעים ועוד חפצים אישיים של הנרצחים. ג'ונתן מציג לה תמונה של סבו בצעירותו, והיא מספרת לו שהוא עזב את העיירה שבועות ספורים לפני הטבח הנאצי. בתמונה רואים את הסב מחבק עלמה יפה והזקנה מספרת שזאת אחותה. היא ניגשת לאחת הקופסאות שבמחסן ומוציאה ממנה צנצנת ובה שמורות הטבעות שסבו של ג'ונתן קנה לה. ג'ונתן מנסה לשלם לה כסף לאות הוקרה על איסוף חפצי הנרצחים אך היא מסרבת. הם נפרדים ממנה, לנים בבית מלון ובלילה סבו של אלכס מתאבד במקלחת. אלכס אמר שהוא לא מבין למה סבו עשה זאת, אבל לאחר מכן רואים שהוא נקבר לפי מנהגי היהדות, ושכל משפחתו מתחילה לנהל אורח חיים יהודי.
אלכס וג'ונתן נפרדים, וכשג'ונתן נוחת בנמל התעופה הוא רואה את האנשים שראה במסע. החלק הזה של הסרט בא להראות שכל האנשים בכל מקום בעולם מעוניינים באותו הדבר: כולם רוצים שיזכרו אותם ולא להישכח.
שחקנים

ג'ונתן ספרן פויר: אלייז'ה ווד
אלכס: יוג'ין האץ
הסבא: בוריס לסקין
ליסטה: לריסה לאורט
רועה צאן: אליאס באואר
חבר להקה: למשב
מתופף: פאמלה רצין
מנקה: ג'ונתן ספרן פויר
מוזיקה

פסקול הסרט הולחן על ידי המוזיקאי פול קנטלון (Paul Cantelon). בפסקול נכלל השיר "Start Wearing Purpul" של הלהקה האמריקנית-אוקראינית "גוגול בורדלו". סולן הלהקה, יוג'ין הוץ הוא שמגלם את דמותו של אלכס בסרט. כמו כן נכלל בפסקול יצירות סקא פאנק של הלהקה הרוסית "לנינגרד" שנכתבו על ידי סרגיי שנורוב.
הבדלים בין הסרט לבין הרומן

בסרט, אלכס מכה את הכלבה והסב ממהר להכות אותו בחזרה. תרחיש כזה אינו מופיע ברומן.
הרומן מתמקד בהרחבה במה שאירע בעיירה בעבר לאורך ההיסטוריה שלה. הסרט מתמקד באירועי המסע ולא בסיפור שהתרחש בעבר המסביר את האירועים בהווה.
ברומן, הנאצים כפו על סבו של אלכס לבחור בין חייו לבין אלו של חברו הטוב, ובשל הסבל והפחד שנגרם לו הוא נהפך לאנטישמי. בסרט, הוא מוצג כיהודי שמתכחש למוצאו.
ברומן, סבו של אלכס מתאבד לאחר שהמסע מסתיים. בסרט, הדבר קורה לפני כן.
לקראת סופו של הרומן, אביו של אלכס עוזב את משפחתו. בסרט, ניתן לו תפקיד קטן והוא מוצג כאדם שקרוב לאביו.
ראו גם

הכול מואר – הספר
אשמת הכוכבים (סרט)

| --- | --- |

 מבוסס על:  אשמת הכוכבים מאת ג'ון גרין
 בימוי:  ג'וש בון
 הופק בידי:  ויק גודפרי   מרטי בוון
 תסריט:  סקוט ניוסטדטר   מיקל וובר
 עריכה:  רוב סאליבן
 שחקנים ראשיים:  שיילין וודלי   אנסל אלגורט   לורה דרן סם טראמל   וילם דפו   נאט וולף
 מוזיקה:  מייק מוגיס   נייט וולקוט
 צילום:  בן ריצ'רדסון
 מדינה:  ארצות הברית
 חברת הפקה:  טמפל היל אנטרטיינמנט, TSG אנטרטיינמנט 
 חברה מפיצה:  פוקס המאה ה-20
 שיטת הפצה:  וידאו על פי דרישה 
 הקרנת בכורה:  6 ביוני 2014
 משך הקרנה:  126 דקות
 שפת הסרט:  אנגלית
 סוגה:  סרט רומנטי, סרט קומדיה, סרט דרמה, סרט המבוסס על יצירה ספרותית 
 מקום התרחשות:  הולנד 
 תקציב:  12$ מיליון
 הכנסות:  307.2$ מיליון
 הכנסות באתר מוג'ו:   faultinourstars
 פרסים:  פרס בחירת הנוער לסרט הנבחר - דרמה 
 דף הסרט ב־IMDb
 
"אשמת הכוכבים" (באנגלית: The Fault in Our Stars) הוא סרט אמריקאי מסוגת דרמה רומנטית שבוים על ידי ג'וש בון (אנ'), מבוסס על הרומן בעל אותו שם מאת ג'ון גרין. בסרט מככבים שיילין וודלי ואנסל אלגורט, ולורה דרן, סם טראמל ווילם דפו משחקים דמויות משנה. וודלי מגלמת את הייזל גרייס לנקסטר, חולת סרטן בת 16 שהוריה מכריחים אותה להשתתף בקבוצת תמיכה, בה היא פוגשת ומתאהבת באוגוסטוס ווטרס, גם הוא חולה סרטן ואותו מגלם אלגורט.
הפיתוח של הסרט החל בינואר 2012, כאשר זכויות ההסרטה נמכרו לחברת פוקס 2000, חברת בת של פוקס המאה ה-20. הצילום העיקרי החל ב-26 באוגוסט 2013, בפיטסבורג, פנסילבניה, נמשך ימים נוספים באמסטרדם, הולנד, והסתיים ב-16 באוקטובר 2013.
הסרט יצא לאקרנים ב-6 ביוני 2014 בארצות הברית, וקיבל בעיקר ביקורות חיוביות, שמשבחות את המשחק של וודלי ואת התסריט. הסרט הפך לשובר קופות, ודורג במקום הראשון בקופות בסוף השבוע הראשון לצאתו וגרף מעל ל-307 מיליון דולר ברחבי העולם. הסרט יצא ב-Blu-ray וב-DVD ב-16 בספטמבר 2014
ובנטפליקס.
דמויות

שיילין וודלי בתור הייזל גרייס לנקסטר
לילי קנה בתור הייזל בצעירותה
אנסל אלגורט בתור אוגוסטוס "גאס" ווטרס
נאט וולף בתור אייזיק, חברו הטוב ביותר של אוגוסטוס
לורה דרן בתור פרנקי לנקסטר, אמה של הייזל
סם טראמל בתור מייקל לנקסטר, אביה של הייזל
וילם דפו בתור פיטר ואן הוטן
לוטה ורביק בתור לידווי, עוזרת של פיטר ואן הוטן
מייק בירביגליה בתור פטריק, מנהיג קבוצת התמיכה
אנה דלה קרוז בתור ד"ר מריה, רופאה של הייזל
אמילי פיצ'י בתור מוניקה, חברתו (לשעבר) של אייזיק
אמלי באך בתור אמה של מוניקה
מליסה גוביץ' בתור אמו של אוגוסטוס
דוויד והאלן בתור אביו של אוגוסטוס
קרול ויירס (קול) בתור אנה פרנק
הפקה

הסרט הופק על ידי מרטין בוון וויק גודפרי (אנ'), צולם בפיטסבורג, פנסילבניה, ובאמסטרדם, הולנד, בתקציב של כ-12 מיליון דולר.
הכנסות

בכורת הסרט הייתה ב-6 ביוני 2014 והכנסותיו בכל העולם בשבוע הראשון היו כ-48 מיליון דולר. הכנסותיו עד אוקטובר 2014 הן כ-307 מיליון דולר – מתוכם כ-125 מיליון דולר בארצות הברית.
אקסודוס (סרט)

| --- | --- |

כרזת הסרט
 מבוסס על:  אקסודוס 
 בימוי:  אוטו פרמינגר 
 הופק בידי:  אוטו פרמינגר 
 תסריט:  לאון יוריס (נובלה), דלטון טרמבו
 עריכה:  לואיס ר. לופלר 
 שחקנים ראשיים:  פול ניומן, אווה מארי סיינט, רלף ריצ'רדסון לי ג'יי. קוב יו גריפית' פיטר לופורד
 מוזיקה:  ארנסט גולד 
 צילום:  סאם ליוויט 
 מדינה:  ארצות הברית 
 חברת הפקה:  Otto Preminger Film 
 חברה מפיצה:  יונייטד ארטיסטס, נטפליקס 
 שיטת הפצה:  וידאו על פי דרישה 
 הקרנת בכורה:  15 בדצמבר 1960
 משך הקרנה:  208 דק' 
 שפת הסרט:  אנגלית 
 סוגה:  סרט מלחמה, סרט המבוסס על יצירה ספרותית, סרט דרמה, סרט פעולה 
 מקום התרחשות:  קפריסין 
 תקציב:  4,500,000‏$
 הכנסות:  8,700,000‏$
 פרסים:  פרס אוסקר לפסקול דרמטי או קומדי מקורי הטוב ביותר (ארנסט גולד) 
 דף הסרט ב־IMDb
 
אקסודוס (באנגלית: Exodus) הוא סרט דרמה אפית אמריקני משנת 1960, המבוסס על הרומן "אקסודוס" מאת ליאון יוריס. הסרט הופק ובוים על ידי אוטו פרמינגר, ומככבים בו פול ניומן, אווה מארי סיינט ורלף ריצ'רדסון.
הסרט עוסק בפרשת ההעפלה והתקומה הציונית בארץ ישראל. שם הסרט מבוסס על ספר שמות בתנ"ך, שנקרא באנגלית/לטינית 'אקסודוס' ומספר על המסע של העם היהודי מעבדות (שאותה משווה יוריס לגלות) לחירות. השם קשור גם לאוניית המעפילים אקסודוס, שסיפורה מתואר בתחילת הסרט, אך אינו תופס נפח רב.
הסרט צולם ברובו בישראל והשתתפו בו אף שחקנים ישראלים בהם דן בן אמוץ, שמוליק סגל, גאולה נוני, עמוס מוקדי, מרדכי בן זאב, יעקב בנאי, יוסי גרבר ואסתר עופרים. בסרט השתתפו גם ישראלים בצוות ההפקה, כגון מעצב הבמה והתאורה ארנון אדר, ששימש כסגן המנהל האמנותי של הסרט, ולמדו את רזי מקצוע הקולנוע; ניתן לציין את "אקסודוס" למעשה כאבן דרך בקולנוע הישראלי, כסרט שבו רכשו ישראלים ידע מקצועי קולנועי שהשתמשו בו לאחר מכן בסרטים ישראליים מקוריים.
הסרט זכה להצלחה קופתית גדולה, בין השאר בזכות השחקן הראשי, פול ניומן, והפך לשגרירה של ישראל בעולם. המוזיקה לסרט התפרסמה בעיקר בביצוע של צמד הפסנתרנים פרנטה וטייכר.
עלילת הסרט

עלילת הסרט משלבת אירועים היסטוריים, בהם סיפורה של ספינת המעפילים אקסודוס ומלחמת העצמאות, עם קווי עלילה דמיוניים ודמויות דמיוניות.
בתחילת הסרט מוצגת דמותה של קתרין "קיטי" פרימונט (אווה מארי סיינט), אחות אמריקנית שהתאלמנה במלחמת העולם השנייה המתנדבת במחנה המעצר "קראולוס" שבקפריסין שם מוחזקים יהודים ניצולי השואה באופן זמני על ידי הבריטים אשר לא מאפשרים להם להיכנס לארץ ישראל, הם יושבים ומחכים שם ליום שבו יקבלו כרטיסי עליה ויפליגו לארץ ישראל, במהלך ביקור במחנה קיטי פוגשת נערה יהודייה צעירה ניצולת שואה מדנמרק בשם קארן האנסן (ג'יל האוורת'), אשר מחפשת אחר אביה שממנו הופרדה בזמן המלחמה.
בינתיים משקיעים הארגונים היהודים מאמצים רבים להעלותם ובסגרת זו ארגנו בריחה המונית של 611 ניצולי השואה ממחנות המעצר בקפריסין לארץ ישראל על גבי ספינת המטען "אקסודוס", את האוניה משיט ארי בן כנען (פול ניומן), יהודי-ארצישראלי צעיר וכריזמטי, קצין לשעבר בבריגדה היהודית בצבא הבריטי ומפקד בהגנה. הבריטים מאתרים את ספינתו בנמל בקפריסין, עורכים עליה מצור ומאיימים להשתלט עליה. על הספינה נמצאת גם קארן האנסן ובחור ניצול שואה בשם דב לנדאו (סאל מינאו). המעפילים פותחים בשביתת רעב, וארי אפילו מאיים לפוצץ את הספינה עם הפליטים, עד אשר לבסוף הבריטים נכנעים ומאפשרים לספינה לשוט לארץ ישראל.
החלק השני של הסרט מתרחש בארץ ישראל במהלך חודשים האחרונים של המנדט הבריטי בארץ ישראל, קארן עוברת לקיבוץ גן דפנה ודב מצטרף לארגון האצ"ל על מנת להילחם בשלטונות המנדט. אביו של ארי, ברק בן כנען (לי ג'יי. קוב), הוא אחד מראשי הסוכנות היהודית המנסה לחתור להקמת מדינה יהודית באמצעים פוליטיים ודיפלומטיים בלבד, בעוד אחיו של ברק, עקיבא, הוא מנהיג האצ"ל אשר מנסה לסלק את הבריטים מן הארץ באמצעים אלימים. היישוב שבו גדל ארי, ואשר בו מתגוררים הוריו, הוא קיבוץ גן דפנה אשר שוכן באזור הגליל למרגלות הר תבור. בינתיים האחות קיטי עולה לישראל והיא וארי מתאהבים זה בזו.
לאחר פיצוץ מלון המלך דוד נעצר עקיבא על ידי הבריטים ונגזר עליו עונש מוות. בעודו ממתין להוצאתו להורג בתלייה בכלא עכו, ארי מארגן התקפה על הכלא על מנת לשחרר את חברי המחתרת שנעצרו ואת עקיבא. בעת בריחתם מהכלא, עקיבא נהרג על ידי הבריטים בעוד שארי נפצע קשה. משום שהצבא הבריטי מחפש אחריו ביישובים היהודים, ארי מחליט להסתתר בכפר הערבי אבו ישע, אצל חבר הילדות שלו טהא (ג'ון דרק) אשר כעת הוא המוכתר של היישוב. קיטי מגיעה לכפר ומטפלת בארי.
בינתיים העצרת הכללית של האו"ם מחליטה לחלק את ארץ ישראל המנדטורית לשתי מדינות - יהודית וערבית. הערבים מסרבים לקבל את החלוקה, ובעקבות כך קבוצת לוחמי מיליציה ערבים בראשות המופתי של ירושלים מוחמד אמין אל-חוסייני מתכננים לתקוף את גן דפנה ולרצוח את כל תושבי היישוב. בעקבות כך טהא מזהיר את ארי מפני המתקפה וארי מצליח להבריח בזמן את ילדי היישוב במהלך שעות הלילה. קארן פוגשת בהמשך את דב ומצהירה בפניו כי היא אוהבת אותו, דב מבטיח לקארן שהם יתחתנו ביום מן הימים, בהמשך הלילה בעת שקארן עושה דרכה חזרה מעמדת שמירה לקיבוץ גן דפנה, היא נתקלה במארב ונהרגת על ידי חבורה של אנשי מיליציה ערבים, גופתה נתגלתה בבוקר שלמחרת, באותו היום, הכח בפיקודו של ארי כובש את הכפר הסמוך אבו ישע ומגלה את גופתו של טהא אשר נתלה על ידי אנשי מיליציה ערבים שחרתו סמל מגן דוד על גופתו.
טהא וקארן נקברים בקבר אחים. במהלך טקס ההלוויה ארי נשבע שיום אחד היהודים והערבים יחיו יחד זה לצד זה בשלום, לא רק במוות אלא בחיים. הסרט מסתיים כאשר ארי, קיטי, וכוחות של הפלמ"ח נכנסים למשאיות ונוסעים לעבר הקרבות.
קבלת הסרט בישראל

בישראל התקבל הסרט באהדה רבה וחסרת תקדים. צילומי הסרט שנערכו בישראל עוררו התרגשות בציבור, והעיתונות בישראל דיווחה בקביעות אחר התקדמותה.
בהקרנה הראשונה ביוני 1961, נכח דוד בן-גוריון.
באופן חריג העניקה ממשלת ישראל סיוע למפיקי הסרט, כמו כן, גם צה"ל השתתף בהפקת הסרט, כאשר ספינות חיל הים שימשו משחתות של הצי המלכותי הבריטי וחיילי צה"ל גילמו חיילים בריטיים בחיפה.
לקריאה נוספת

אביבה חלמיש, "אקסודוס: סרט ששינה את ההיסטוריה", בתוך: חיים בראשית, שלמה זנד ומשה צימרמן (עורכים), קולנוע וזיכרון: יחסים מסוכנים?, ירושלים: מרכז זלמן שזר, 2004, עמ' 341–359
הערות שוליים

↑  הכנות אחרונות לפני הסרטת >>אכסודוס<<, הארץ, 14 במרץ 1960
↑  "סרט שחור לבן", ערוץ 8, פרק 1.
↑  ישראל 50 בעמוד על שנת 1961
↑  עזרה ממשלתית לסרט "אקסודוס", דבר, 20 בנובמבר 1959.
↑  "יפו" ו"אילת" הפליגו לקפריסין לצילומי "אקסודוס", דבר, 12 ביוני 1960.
| --- | --- |
בקרת זהויות :  NLI: 987007289700705171  LCCN: no98038139  MusicBrainz work: 8d92cb17-1376-4269-a860-f0939a941409  VIAF: 185708881   WorldCat (עם VIAF): 185708881
אנולה הולמס (סרט)

| --- | --- |

כרזת הסרט באנגלית
 מבוסס על:  אנולה הולמס 
 בימוי:  הארי בראדביר 
 הופק בידי:  מילי בובי בראון 
 תסריט:  ג'ק ת'ורן
 שחקנים ראשיים:  מילי בובי בראון סם קלאפלין הלנה בונהם קרטר הנרי קאביל  לואי פרטרידג'
 מוזיקה:  דניאל פמברטון
 מדינה:  ארצות הברית ארצות הברית
 חברת הפקה:  Legendary Pictures PCMA Productions
 חברה מפיצה:  נטפליקס
 שיטת הפצה:  וידאו על פי דרישה 
 הקרנת בכורה:  23 בספטמבר 2020
 משך הקרנה:  123 דק' 
 שפת הסרט:  אנגלית
 סוגה:  ספרות בלשית, תעלומה
 מקום התרחשות:  לונדון, Ferndell Hall 
 סרט הבא:  אנולה הולמס 2
 דף הסרט ב־IMDb
 
אנולה הולמס (באנגלית: Enola Holmes) הוא סרט מסתורין אמריקאי, המבוסס על הספר הראשון בסדרת ספרים בשם זהה מאת ננסי ספרינגר. בסרט מככבת מילי בובי בראון שמגלמת את הדמות הראשית וגם משמשת כמפיקה. לצדה מככב הנרי קאביל כשרלוק הולמס, סם קלאפלין כמייקרופט הולמס ולואי פרטרידג' כוויקונט טיוקסברי.
הסרט שהיה אמור לצאת לאקרנים נרכש להפצה על-ידי נטפליקס, על רקע התפרצות נגיף הקורונה בארצות הברית וסגירת בתי קולנוע ברחבי העולם באותה עת, ועלה לצפייה בשרתיה ב-23 בספטמבר 2020. במאי 2021 הוכרז על סרט ההמשך "אנולה הולמס 2" שיצא לצפייה בשירות נטפליקס בשנת 2022.
סרט זה אף קיבל משירות הסטרימינג של נטפליקס את הסימן וההגדרה "אהוב במיוחד".
עלילה

השנה היא 1884. אנולה הולמס היא האחות הצעירה ביותר במשפחת הולמס המפורסמת. היא ילדה חופשית, בעלת רצון חזק ופורצת גבולות. היא אינטליגנטית ונבונה והיא מתנגדת לנורמות החברתיות של נשים בתקופתה. אמה, יודוריה, לימדה אותה הכל משחמט ועד אמנת הלחימה ג'וג'יטסו. אמה גם עודדה אותה לקרוא כל ספר בהיכל פרנדל, ביתם והייתה מעריצה גדולה של משחקי מילים.
ביום הולדתה השישה עשר, אנולה מתעוררת ומגלה שאמה נעלמה ומשאירה רק כמה מתנות ליום הולדתה. בעקבות היעלמותה של אמם, אחיה של אנולה, מייקרופט ושרלוק מגיעים להשגיח עליה. בעוד שרלוק מוצא אותה כילדה אינטליגנטית, מייקרופט מוצא אותה בעייתית; כאפוטרופוס החוקי שלה, מייקרופט מתכוון לשלוח אותה לבית ספר לנערות המנוהל על ידי מיס הריסון חמורת־הסבר.
אנולה מוצאת רמזים וכסף שהשאירה אמה ונמלטת, מחופשת לנער. ברכבת היא מוצאת את המרקיז טיוקסברי הצעיר ומזהירה אותו כי אדם בכובע חום (בשם לינת'ורן) נמצא ברכבת ומחפש אותו. על מנת להימלט, אנולה וטוקסברי קופצים מהרכבת ונמלטים ללונדון, שם דרכיהם נפרדות.
אנולה ממשיכה להתחקות אחר אמה ומשאירה הודעות מוצפנות בעיתון כפרסומות קטנות שיודוריה תוכל למצוא. במהלך חיפושיה של אנולה, לינתורן מנסה להרוג אותה. היא מחליטה שבמקום להמשיך ולחפש את אמה, עליה למצוא את טיוקסברי שוב כדי להציל אותו מכיוון שהוא לא יכול להגן על עצמו. מייקרופט מעסיק את המפקח לסטרייד מהסקוטלנד יארד במטרה לאתר את אנולה. היא מזהירה את טיוקסברי ועוזרת לו להימלט, אך נתפסת על ידי לסטרייד ומייקרופט כולא אותה בבית הספר של מיס הריסון. שרלוק מבקר אותה ומודה שהוא מתרשם מעבודות הבילוש שלה.
טיוקסברי מתגנב פנימה דרך סל נצרים והם בורחים יחד וגונבים את מכוניתה של מיס הריסון. אנולה מחליטה שהם חייבים ללכת לביתו של טוקסברי ולהתמודד עם דודו, שהסיקה שהוא ניסה להרוג אותו. הבית נטוש לכאורה ולינת'ורן מתכוון לירות בהם, אך הם מצליחים להתגבר עליו. סבתו של טיוקסברי מתגלה בתור הנבלית האמיתית; היא הרגה את אביו וניסתה להרוג את טיוקסברי כי היא לא רצתה שהוא יתפוס את מקומו של אביו בבית הלורדים ויצביע להצעת חוק הרפורמה. ליידי טיוקסברי יורה על נכדה, אך הוא שורד בזכות פיסת שריון שהסתיר מתחת לבגדיו. בסקוטלנד יארד, שם לסטרייד תמה בפני שרלוק המשועשע על העובדה שאנולה הצליחה לפתור את המקרה לפניו. בבית הלורדים, חוק הרפורמה השלישי מאושרר בזכות קולו של טיוקסברי. מחוץ לבית הלורדים, אנולה נפרדת מטיוקסברי.
עם פרידתה מטיוקסברי, אנולה מפענחת הודעה שהיא מוצאת בעיתון אך מסיקה שהיא לא נשלחה על ידי אמה, אלא על ידי שרלוק. בנקודת המפגש, שרלוק ומיקרופט דנים בעניין האפוטרופסות על אנולה, ושרלוק מציע למייקרופט להעביר את חינוכה של אנולה לחזקתו. השניים מחליטים לעזוב, ושרלוק מבחין ברמז לנוכחותה של אנולה, אך בוחר שלא לחפש אחריה. כל אותה העת, אנולה צופה במתרחש בעודה מוסוות כנער המחלק עיתונים. כשהיא חוזרת לפונדק בו היא משתכנת, אנולה מוצאת את אמה מחכה לה. יודוריה מסבירה לה מדוע היא נאלצה לעזוב ומדוע עליה לעזוב שוב, אך מביעה גם את התרשמותה ממה שאנולה הפכה להיות. אנולה מבינה שהיא מצאה את החופש שלה ואת מטרתה – להיות בלשית שמאתרת נפשות אבודות.
שחקנים ודמויות

מילי בובי בראון בתפקיד אנולה הולמס
הנרי קאוויל בתפקיד שרלוק הולמס
סם קלפלין בתפקיד מייקרופט הולמס
הלנה בונהם קרטר בתפקיד יודוריה הולמס
פיונה שו בתפקיד מיס הריסון
איידל אקטר בתפקיד הבלש לסטראד
פרנסס דה לה טור בתפקיד המרקיזה האם
לואי פרטרידג' בתפקיד ויקונט טיוקסברי
סוזי ווקומה
ברן גורמן
הפקה

עד פברואר 2019, עיבוד קולנועי לסדרת הספרים של ננסי ספרינגר היה בשלבי פיתוח, כאשר מילי בובי בראון הפיקה ולוהקה גם לגלם את הדמות הראשית עם הארי בראדביר כבמאי. ביוני הצטרפו הנרי קאוויל, הלנה בונהם קרטר, אדיל אקטר ופיונה שו, אליהם הצטרפו גם סם קלפלין, לואי פרטרידג', סוזן ווקומה וברן גורמן כשביולי אותה שנה החלו הצילומים בלונדון. הצילומים נערכו גם בלוטון הו בבדפורדשייר.
הפקה > מוזיקה

ביולי 2019, דניאל פמברטון נשכר להלחין את פסקול הסרט.
סרט המשך

בספטמבר 2020, בראון ובראדביר הביע עניין בפיתוח סרט המשך. בראון אמרה כי היא חשבה לעשות את הסרט הראשון רק כשהייתה על הסט וכאשר גילמה את הדמות אמרה כי תשמח לגלם אותה שוב.
ב-13 במאי 2021, אנולה הולמס 2 הוכרז רשמית, עם ג'ק ת'ורן כתסריטאי והארי בראדביר שחוזר לביים, כאשר מילי בוב בראון והנרי קאוויל חוזרים לגלם את דמויתיהם. בספטמבר 2021, הוכרז שפרטרידג' והלנה בונהם קרטר חזרו גם הם לגלם את דמויותיהם בסרט ההמשך. ההפקה החלה בסוף 2021. הסרט הופץ ב-4 בנובמבר 2022.
חולית (סרט, 1984)

| --- | --- |

כרזת הסרט בישראל
 מבוסס על:  חולית - ספר
 בימוי:  דייוויד לינץ' 
 הופק בידי:  José López Rodero, רפאלה דה לורנטיס 
 תסריט:  דייוויד לינץ' 
 עריכה:  אנטוני גיבס 
 שחקנים ראשיים:  פטריק סטיוארט   סטינג   קייל מקלכלן
 מוזיקה:  טוטו 
 צילום:  פרדי פרנסיס 
 מדינה:  ארצות הברית ארצות הברית
 חברת הפקה:  Dino De Laurentiis Company 
 חברה מפיצה:  סרטי יוניברסל, Universal Subscription, נטפליקס 
 שיטת הפצה:  וידאו על פי דרישה 
 הקרנת בכורה:  ישראל 19 באפריל 1985
 משך הקרנה:  137 דק' 
 שפת הסרט:  אנגלית 
 סוגה:  סרט פעולה, סרט מבוסס יצירה ספרותית 
 מקום התרחשות:  אראקיס 
 תקציב:  40,000,000 דולר
 הכנסות:  30,925,690 דולר
 הכנסות באתר מוג'ו:   dune
 פרסים:  פרס סטאורן לעיצוב התלבושות הטוב ביותר (בוב רינגווד) 
 www.uphe.com/movies/dune
 דף הסרט ב־IMDb
 
חולית (באנגלית: Dune) הוא סרט קולנוע אמריקאי משנת 1984 של הבמאי דייוויד לינץ', אשר מבוסס על ספר בעל אותו שם מאת סופר המדע הבדיוני פרנק הרברט. בסרט מככבים פטריק סטיוארט, סטינג וקייל מקלכלן.
בעקבות הסרט יצאה לאור סדרת משחקים שחלקם זכו להצלחה גדולה.
עלילה

הסרט מתרחש בעתיד הרחוק שבו הגלקסיה מצויה במשבר בעקבות הצורך במשקע בשם "spice" (בתרגום הספר, של ד"ר עמנואל לוטם, לעברית נקרא המשקע "מרקוח", או בפשטות "הסם"). הסם נמצא אך ורק בכוכב אחד, ושמו אראקיס (או "חולית" בפי המקומיים), הכוכב הוא מדברי, שומם וחסר חיים למראית עין, חסר מים, ובו שולטות תולעי ענק (עקלתונים) שלצידם חיים הדררים (Fremen), נוודי המדבר המאמינים בבואו של משיח שיחזיר את המים לכוכב. מקור הסם לא ידוע, אך בהתפתחות העלילה מבין הגיבור את המקור.
הפאדישאח שאדאם הרביעי (קיסר הגלקסיה) קרא תיגר לשני בתים בעלי יכולת שליטה, שיווק ואיסוף הסם מהכוכב, אשר יאיישו את הכוכב לשימוש הגלקסיה.
בין שני הבתים שוררת מלחמה, ואין חוקים האוסרים על זאת, לכן יאלצו שני הבתים להילחם על השליטה בכוכב.
הבית הראשון הויא בית "אטריידאס". בית אטריידאס הוא בית של אצילים המאופיינים במידות טובות שבאו מכוכב קלדן בעל המשקעים והמים. הבית השני הוא בית "הארקונן". בניגוד לאטריידאס באו אנשי הארקונן מכוכב געשי בשם גאידי פריים והם אנשים קרי לב וחסרי תרבות, החיים חיי אלימות הכוללים רצח ובגידה כמעשה שבשיגרה.
הגיבור בסרט הוא פול, בנו של הדוכס לטו אטריידאס, מנהיג בית אטריידאס המגלה בתחילה כי יש לו שליחות מיוחדת בחייו מעבר לתפקידו העתידי לנהל את הבית. בני בית אטריידאס מגיעים לכוכב אראקיס, תופסים שליטה בו, קוצרים את הסם מחולות המדבר ובונים מבצר מוגן על ידי שדה כוח וחומת סלע גבוהה.
מהצד השני מגיח צבא הארקונן, בגיבוי לוחמי הסארדאוקאר של הפאדישאח, הנשלטים על ידי הברון ולדימיר הארקונן, אשר מוצג באופן גרוטסקי במיוחד עם גופו השמן המצויד במתקן רחיפה, פנים מוגלתיות וצחוק מוטרף. לברון שני אחיינים, ראבאן הדורסני ופייד ראותה המעודן והצעיר. הברון הארקונן שתומך באחיינו פייד ראותה מנצל את ראבאן הבהמי כדי להכשיר את הקרקע לעלייתו של פייד.
הפאדישאח מטיל על בית אטריידאס להחליף את בית הארקונן בשליטה על אראקיס והדוכס לטו אטריידאס ממלא את הוראתו. ברם, הפאדישאח ובית הארקונן טוו מזימה כנגד בית אטריידאס העולה - המחזיק בנשק חדש ומסוכן המבוסס על קול - ובאמצעות בוגד משורות אטריידס, הרופא ד"ר יואי, תוקפים את מבצר אטריידאס באראקיס ורוצחים את הדוכס לטו. פול ואמו, נצר לבנות גשרית, מצליחים לברוח וחוברים לדררים במדבר הפתוח של אראקיס.
במהלך הסרט מתגלה נבואה לפול אטריידאס והוא מקבל חזיונות על הכוכב. הוא מבין את יעודו ונאלץ להציל את הכוכב ולמעשה את הגלקסיה כולה.
שחקנים

קייל מקלכלן - פול אוצול מואדיב אטריידאס
קנת' מק'מילן - הברון ולדימיר הארקונן
סטינג - פייד ראותה
יורגן פרוחנו - הדוכס לטו אטריידאס
פרנצ'סקה אניס - ליידי ג'סיקה, אשתו של הדוכס לטו אטריידאס
פטריק סטיוארט - גורני האלק
חוזה פרר - הקיסר פאדישאח שדאם הרביעי
פרדי ג'ונס - תופיר חוואט
ריצ'רד ג'ורדן - דנקן איידהו
אוורט מק'גיל - סטילגאר
שון יאנג - צ'אני
וירג'יניה מדסן - הנסיכה אירולן
אלישיה ויט - עליה, אחותו של פול מואדיב
שאן פיליפס - האם הנערצת גאיוס הלן מוהיאם
פול ל. סמית' - רבאן ה"חיה"
דין סטוקוול - ד"ר ולינגטון יואי
בראד דוריף - פיטר דה ורייס, המנטאט של ברון הארקונן
מקס פון סידוב - ד"ר קיינס
סילבנה מאנגו - האם הנערצת ראמאלו
לינדה האנט - שאדוט מייפס
לאונרדו צ'ימינו - הרופא של ברון הארקונן
ג'ק נאנס - קפטן איאקין נפוד
אנג'ליקה אראגון - אחות בנות גישרית
הפקה > ניסיונות מוקדמים

ב-1971, מפיק הקולנוע ארתור פ. ג'ייקובס רכש את הזכויות להסרטת הספר "חולית", אך הוא מת לפני שהספיק לפתח את הסרט.
שנתיים מאוחר יותר, ב-1973, קונסורציום צרפתי בראשות ז'אן-פול גיבון רכש את האופציה להפקת הסרט, אותו היה אמור לביים אלחנדרו חודורובסקי. חודורובסקי פנה לאומנים ידועים בתחומם, כמו להקות הרוק המתקדם פינק פלויד ומאגמה עבור המוזיקה, דן אובאנון עבור האפקטים הוויזואליים, והנס רודי גייגר, ז'אן ז'ירו וכריס פוס עבור עיצוב הדמויות והתפאורה. הוא חשב על סלבדור דאלי בתור הקיסר, אורסון ולס בתור הברון הארקונן, מיק ג'אגר בתור פייד-ראותה, אודו קיר בתור פיטר דה ורייס, דייוויד קאראדין בתור ליטו אטריידאס, ובנו, ברונטיס חודורובסקי, שהיה בן 12 באותה העת וכיכב לפני כן בסרטו של אביו "אל טופו", בתור הדמות הראשית, פול אטריידאס. בסופו של דבר חודורובסקי לא הצליח להשיג את המימון הנדרש לפרויקט והוא נזנח.
על אף שגרסה זו של הסרט מעולם לא הגיעה לשלב ההפקה, לעבודה של חודורובסקי וצוותו על הסרט "חולית" הייתה השפעה משמעותית על סרטי מדע בדיוני שנוצרו לאחר מכן. השפעה זו ניכרת בפרט בסרט "הנוסע השמיני" (1979), שנכתב על ידי אובאנון והעסיק הרבה מחברי צוות העיצוב הוויזואלי שהורכב עבור הסרט של חודורובסקי. בשנת 2013 יצא סרט תיעודי בשם "חולית של חודורובסקי" אודות אותו ניסיון כושל לעבד את הספר לקולנוע.
הפקה > הניסיון הראשון של דה לורנטיס

בשנת 1976, המפיק האיטלקי דינו דה-לורנטיס רכש את הזכויות מהקונסורציום של גיבון. דה לורנטיס שכר את פרנק הרברט לכתוב תסריט חדש ב-1978. התסריט שהרברט הגיש היה באורך 175 עמודים, שהם שווי ערך לכשלוש שעות מסך. ב-1979 דה לורנטיס שכר את הבמאי רידלי סקוט ואת התסריטאי רודי וורליצר, והשאיר את הנס רודי גייגר מההפקה של חודורובסקי. סקוט תכנן לפצל את הספר לשני סרטים. הוא עבד על שלוש טיוטות של התסריט, כשהוא שואב השראה מהסרט "הקרב על אלג'יר", אולם אז הוא פנה לביים סרט מדע בדיוני אחר, "בלייד ראנר" (1982). הוא מספר שתהליך הפרה-פרודקשן היה איטי, וסיום הפרויקט היה צפוי להיות ארוך עוד יותר:
לאחר שבעה חודשים פרשתי מ"חולית". עד אז רודי וורליצר כתב טיוטה ראשונה לתסריט שהרגשתי שהייתה זיקוק טוב של התסריט של פרנק הרברט. אבל אני גם הבנתי ש-"חולית" הולך להצריך עוד הרבה עבודה - לפחות עוד שנתיים וחצי. ולא היה לי את הכוח למשימה הזו, כי אחי הגדול פרנק מת באופן בלתי צפוי מסרטן בזמן שעבדתי על הסרט של דה לורנטיס. בכנות, זה הלחיץ אותי. אז הלכתי לדינו ואמרתי לו שהתסריט ל"חולית" שלו.